ROZHODNUTIE KOMISIE
z 27. júna 2008,
ktorým sa povoľuje uvedenie oleja zo semien Allanblackia ako novej zložky potravín na trh v súlade s nariadením Európskeho parlamentu a Rady (ES) č. 258/97
[oznámené pod číslom K(2008) 3081]
(Iba nemecké znenie je autentické)
(2008/559/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Dňa 19. augusta 2004 požiadala spoločnosť Unilever Deutschland GmbH príslušné orgány v Nemecku o uvedenie na trh oleja zo semien Allanblackia ako novej potravinovej zložky v žltých tukových nátierkach a smotanových nátierkach.
(2)
Príslušný orgán pre posudzovanie potravín v Nemecku vydal 3. apríla 2006 svoju prvotnú hodnotiacu správu. V uvedenej správe dospel k záveru, že olej zo semien Allanblackia je z hľadiska ľudskej spotreby bezpečný.
(3)
Komisia prvotnú hodnotiacu správu postúpila všetkým členským štátom 8. júna 2006.
(4)
V rámci 60-dňovej lehoty stanovenej v článku 6 ods. 4 nariadenia (ES) č. 258/97 boli v súlade s týmto ustanovením vznesené odôvodnené námietky proti uvedeniu výrobku na trh.
(5)
Preto sa dňa 7. februára 2007 uskutočnili konzultácie s Európskym úradom pre bezpečnosť potravín (EFSA).
(6)
EFSA 25. októbra 2007 prijal Stanovisko vedeckého panelu pre dietetické výrobky, výživu a alergie k žiadosti Komisie v súvislosti s bezpečnosťou oleja zo semien Allanblackia používaného v žltých tukových nátierkach a smotanových nátierkach.
(7)
V uvedenom stanovisku dospel vedecký panel k záveru, že rafinovaný olej zo semien Allanblackia je pre ľudskú spotrebu bezpečný, ak sú dodržané špecifické podmienky použitia.
(8)
Na základe vedeckého posudku sa zistilo, že rafinovaný olej zo semien Allanblackia spĺňa kritériá ustanovené v článku 3 ods. 1 nariadenia (ES) č. 258/97.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rafinovaný olej zo semien Allanblackia špecifikovaný v prílohe je možné uviesť na trh Spoločenstva ako novú zložku potravín v žltých tukových nátierkach a smotanových nátierkach.
Článok 2
Nová potravinová zložka povolená týmto rozhodnutím sa na obale potraviny, ktorá ju obsahuje, označuje ako „olej zo semien Allanblackia“.
Článok 3
Toto rozhodnutie je určené spoločnosti Unilever Deutschland GmbH, Dammtorwall 15, D-20355 Hamburg.
V Bruseli 27. júna 2008